Permisele de conducere eliberate în Republica Moldova, recunoscute în Italia
- Maria Dima
- 21 martie 2024, 21:42
Permisele de conducere eliberate în Republica Moldova vor fi recunoscute în Italia. Acest lucru va fi posibil după ce Guvernul a aprobat inițierea negocierilor asupra proiectului Acordului cu Guvernul Republicii Italiene pentru recunoașterea reciprocă a permiselor de conducere în scopul conversiunii.
Potrivit Ministerului Afacerilor Interne, recunoașterea reciprocă a permiselor de conducere emise de Republica Moldova și Republica Italiană va duce la facilitarea traficului rutier.
"Acordul va consolida relațiile de cooperare între cele două țări în domeniul recunoașterii reciproce a permiselor de conducere și va facilita conversia acestora pentru titularii care își stabilesc reședința pe teritoriul celeilalte părți, fără a susține examene teoretice și practice, cu excepția unor situații speciale", potrivit proiectului aptrobat de Guvern.
Permisele de conducere eliberate în Republica Moldova, recunoscute în mai multe state
Prevederile proiectului aprobat de Guvern stabilesc componența delegației oficiale care va iniția și conduce tratativele între cele două părți în vederea încheierii Acordului. Anterior, Republica Moldova a semnat Acorduri similare și cu alte state, inclusiv Turcia, Israel.
Guvernul a mai aprobat o hotărâre legată de procedura de înmatriculare a vehiculelor. Aceasta va fi simplificată, modernizată și centrată pe cetățean. Proiectul urmărește digitalizarea serviciilor publice și facilitează modul de interacțiune între beneficiari și autorități.
Potrivit proiectului, pentru a reduce numărul vizitelor la ghișeu, un șir de acte nu vor mai fi obligatorii, iar accesul la documentele disponibile pe platforma MConnect va fi extins.
De asemenea, persoana va putea transmite dreptul de proprietate asupra vehiculului, fără prezentarea obligatorie a automobilului. Nu va mai fi necesară nici eliberarea copiei certificatului de înmatriculare și radiere din evidență a vehiculului. Totodată, termenul de 5 zile lucrătoare oferit pentru verificările la care urmează a fi supus automobilul va fi extins până la 30 de zile.